**integrama zborului în doi**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

la fiecare turnir

port eșarfa ta pe umărul lăncii

un medalion în care ascund amintiri

ridic bastioane

cultiv magnolii

ca-n dumbrava cu poeți rătăciți

după prima ninsoare

și pot să descifrez în praful pașilor mărunți

integrama zborului în doi

învingător sau atins

caut să prind de minutarul primului amurg

slovele chirilice din ultima baladă

să decupez origami

din poarta sărutului

sub care-am ridicat coloana fără sfârșit

a primăverii noastre

după fiecare turnir

număr secundele moarte

cele care m-au durut

cele care-au înflorit

să poți parfuma eșarfa de la gâtul lăncii

încercând să birui în lupta cu timpul

ori să te-ating cu ramul unui vers